**Rūdiškių gimnazija, 2017 m.**

Atsiverčiame 2017-ų metų Rūdiškių gimnazijos metraštį. Jame – aštuntieji gimnazijos gyvavimo metai. Šie metai buvo įvairūs ir saviti, pilni pakilimų ir išbandymų, pasisveikinimų ir atsisveikinimų, kintantys ir kartu stabilūs. Stabilu, kad gimnazijoje planingai mokoma ir mokomasi, bendradarbiaujama ir bendraujama, tačiau dėl demografinių priežasčių kinta ugdymo proceso dalyvių skaičius: 2016-2017 m. m. gimnaziją baigė 19 abiturientų, 2017 m. rugsėjo 1 d. susirinko 26 pirmokai, iš viso – 315 mokinių. Vis dar esame vienintelė Trakų r. dvikalbė mokykla, nors mokinių, besimokančių lenkų dėstomąja kalba, klasės reikšmingai mažėja: šiais metais jų mokosi 21.

Tačiau nuolatinė kaita ir yra stabiliausias dalykas šių dienų mokykloje. Galime pasidžiaugti, kad sėkmingai startavo 2017-2021 m. strateginis planas, patvirtinti ir pradėti įgyvendinti 2017-2018 m. m. ugdymo ir veiklos planai. Planuojant ir įgyvendinant užsibrėžtus tikslus kryptingai siekiama vadovautis prioritetais: bendruomeniškumo, pozityvaus ir atsakingo bendradarbiavimo stiprininimo (tai klasės kolektyvo telkimas skatinant individualų kiekvieno mokinio indėlį ir atsakingą dalyvavimą ugdomosiose veiklose, pozityvių nuostatų stiprinimas įtraukiant gimnazijos bendruomenę – mokytojus, tėvus, mokinius, taip pat kolegialių, individualia atsakomybe grindžiamų santykių stiprinimas), gimnazijos ugdomosios veiklos kokybės stiprinimo ir tobulinimo (individualios mokymosi pažangos stebėjimas ir pokyčių fiksavimas, ugdomosios veiklos diferencijavimas atsižvelgiant į mokymosi stilių ir tempą bei skaitymo ir skaitomo teksto suvokimo stiprinimas visų dalykų pamokose) ir gimnazijos veiklos vertinimas ir įsivertinimas (pamatuoto rezultato siekimas vertinant ir įsivertinant veiklą, profesinis tobulėjimas ir individualus indėlis stiprinant ugdomosios veiklos kokybę ir vidaus įsivertinimo kokybės siekimas naudojant naujus apklausos metodus).

Šiems tikslams pasiekti pasitelkti ne tik intelektiniai ištekliai, bet ir visos prieinamos ir galimos priemonės: pagerintos edukacinės erdvės, mokomoji bazė, iš savivaldybės biudžeto lėšų atliktas vidaus patalpų remontas, savo jėgomis suremontuotos 2 klasės ir svarbiausia – šiais metais pradėjo veiklą Vaikų dienos centras, kuriame vaikai turi galimybę pabūti po pamokų, pailsėti, pažaisti ir prižiūrimi Centro darbuotojų paruošti pamokas.

Kalbant apie mokytojų metodinę veiklą, galima išskirti kelis ryškesnius Metodinės tarybos darbus. Balandžio mėn. įvyko išplėstinis MT posėdis su Onuškio Donato Malinausko gimnazijos MT nariais „Asmeninės mokinio individualios pažangos stebėjimas ir fiksavimas. Projektinės veiklos įtaka asmeninei pažangai“. Abiejų gimnazijų mokytojai pasidalijo gerąja darbo patirtimi aktualia tema – apie mokinių individualios pažangos stebėjimą ir fiksavimą bei dalyvavimą įvairiuose rajono ir šalies projektuose, aptarė jų įtaką mokinių pažangumui. Prieita prie išvados, kad mokykloms bendradarbiaujant, mokytojams bendraujant „gyvai“ nagrinėjami klausimai išsprendžiami ir efektyviau, ir kūrybiškiau. Nutarta išplėstinį posėdį aktualiais klausimais surengti ir kitais metais. Birželio mėn. Metodinėje taryboje nagrinėta tema „Efektyviausi namų darbų kokybės siekimo, tikrinimo bei vertinimo būdai“. Namų darbų skyrimas ir apimtys rūpi ir mokiniams, todėl svarbu diskutuoti ir remiantis ŠMM rekomendacijomis efektyvinti namų darbus. Mokytojams ir mokiniams bendradarbiaujant, Seniūnų sueigos iniciatyva gimnazijoje paskelbta „Savaitė be namų darbų“. Apskritaimetodinėje veikloje didžiausias dėmesys skiriamas mokytojų gerosios darbo patirties pasidalijimui aktualiais mokinių ugdymo(si) klausimais.Intensyvus metodinis darbas vykdomas metodinėse grupėse. Ypač aktyviai veikia lietuvių kalbos metodinė grupė, užsienio kalbų metodinė grupė, tiksliųjų mokslų metodinė grupė. Gimnazijos metodinei tarybai nuo 2017 m. birželio mėnesio vadovauja istorijos mokytoja metodininkė Elena Červiak.

17 gimnazijos mokytojų ir apie 50 mokinių dalyvavo respublikiniame projekte „Tyrinėjimo menas: partnerystės kuriančioms mokykloms“ (2016 m. lapkritis – 2017 m. kovas ir II etape nuo 2017 m. rugsėjo). Projekto tikslas – atskleisti, tyrinėti ir ugdyti XXI a. gebėjimus  bendrojo ugdymo procese. Programa „Tyrinėjimo menas“ – „Kūrybinių partnerysčių“ programos patirtimi ir modeliu pagrįsta mokytojų ir įvairių sričių kūrėjų bendradarbiavimo programa, skirta mokinių XXI amžiaus gebėjimams ugdyti: tai kritinis mąstymas ir problemų sprendimas, kūrybiškumas, bendradarbiavimas, lyderystė ir iniciatyvumas. Tam pasitelkiamas kūrybiškas, tyrinėjimu, patyrimu ir jo refleksija, savarankiškumu pagrįstas mokymosi procesas, suteikiantis erdvę ieškoti, klausti ir abejoti, išbandyti ir kurti, bendradarbiaujant su kitais. Mokytojai vedė pamokas kartu su menininkais ieškodami įdomesnių ir įvairesnių mokymosi būdų bei formų, dalyvavo Mokytojų klubo veikloje. Projekto „Tyrinėjimo menas“ I etapo veiklą kuravo lietuvių kalbos mokytoja metodininkė Vita Patinskienė, o II etapo – lietuvių kalbos mokytoja metodininkė Loreta Masienė.

2017 m. toliau vykdomas smurto ir patyčių prevencinės veiklos projektas OPKUS (OLWEUS kokybės užtikrinimo sistema), kuriame dalyvauja visa gimnazijos bendruomenė, o koordinuoja socialinė pedagogė Danuta Voronovič.

Tęsiama tarptautinė asmeninį tobulėjimą ir socialinę atsakomybę skatinanti programa DofE. Programos koordinatorė – lietuvių kalbos mokytoja metodininkė Zita Bartkevičienė, programoje dalyvauja 6 mokiniai.

Šiais metais taip pat buvo tęsiamas VšĮ „Pilietiškumo, demokratijos ir teisės programų centro“ inicijuotas projektas  jaunimui „Gyvenu laisvai!“, o kovo mėn. vyko baigiamasis maršrutų pristatymo renginys, kuriame Rūdiškių gimnazija pasirašė bendradarbiavimo sutartį su Trakų turizmo informavimo centru. Gimnazijos direktorė Jelena Ignatovič, sveikindama renginio dalyvius, pabrėžė nuveiktų darbų išliekamąją vertę – juk komandos „Trakas“ su ekspertais sukurtais maršrutais, tinkamai apie juos informavus, galės naudotis visi keliautojai ir tokiu būdu atrasti mūsų miestelį. Todėl toliau vykdoma puslapio atraskrudiskes.lt priežiūra ir administravimas.

Kadangi nuo rugsėjo mėn. tapome projekto „Gyvenu laisvai!“ alumniais, gimnazijoje prasidėjo nauja „Pilietiškumo, demokratijos ir teisės programų centro“ inicijuota veikla – žiniasklaidos mokymai „Media Literacy Project“. Mokiniams organizuoti užsiėmimai su Vytauto Didžiojo universiteto profesore Audrone Nugaraite, žurnalistėmis Jolanta Svirnelyte, Indre Makaraityte, Liepa Želniene, Monika Garbačiauskaite-Budriene, naujienų agentūros BNS vyriausiuoju redaktoriumi Vaidotu Beniušiu. Numatyti susitikimai su „Laisvės TV“ žurnalistu Aurimu Peredniu, Lietuvos žurnalistų sąjungos pirmininku Dainiumi Radzevičiumi, portalo „ru.delfi.lt“ vyriausiuoju redaktoriumi Olegu Jerofejevu.

Kartu su kitomis rajono ugdymo įstaigomis Rūdiškių gimnazija dalyvavo rengiant ir teikiant paraišką pagal 2014-2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ įgyvendinimo priemonę „Ikimokyklinio ir bendrojo ugdymo mokyklų veiklos tobulinimas“. Parengtas projektas „Mąstau, veikiu – mokausi“ ir tikimasi dalyvauti Mąstymo mokyklos kūrime.

Jau 5 metus Rūdiškių gimnazija dalyvauja Darnios mokyklos projekte, koordinuojamame chemijos vyresniosios mokytojos Vidos Kasperavičiūtės. Visa gimnazijos bendruomenė renka makulatūrą, taupo elektrą, tiria ekologinį pėdsaką. Rugsėjo mėn. dviem aktyviems projekto dalyviams Karolinai Franckevičiūtei ir Arminui Ignatavičiui bei mokytojai teko būti pakviestiems ir dalyvauti tarptautiniame projekte „Baltic Care“ Švedijoje, Sigtunos mieste.

Artėjant Lietuvos valstybės atkūrimo šimtmečiui, parengtas veiklos planas, inicijuotas visų klasių apsilankymas Valstybės pažinimo centre.

Artėjantis Šimtmetis pasitinkamas ir puikiais mokinių mokslo, sporto, kūrybiniais pasiekimais: Trakų r. renginiuose, olimpiadose ir konkursuose 2017 m. užimtos 54 prizinės vietos, respublikiniuose renginiuose – 14 ir tarptautiniuose – 6.

2017 m. PUPP dalyvavo 28 mokiniai, visi turėjo galimybę įvertinti savo žinias ir gauti pagrindinio išsilavinimo pažymėjimus. Lietuvių kalbos (gimtosios) pasiekimų patikrinime aukštesnįjį lygį pasiekė 20 mokinių, pagrindinį – 10 ir patenkinamą – 8 mokiniai. Matematikos pasiekimų patikrinimo rezultatai: 11 mokinių pasiekė aukštesnįjį lygį, 7 – pagrindinį, 16 – patenkinamą. 4 mokiniai buvo įvertinti nepatenkinamai.

Kaip minėta pradžioje, 2017 m. gimnaziją baigė 19 abiturientų, visi išlaikė brandos egzaminus ir gavo atestatus. Džiugu, kad gimnaziją pasiekė 4 šimtukai: 2 matematikos, 1 lietuvių kalbos ir 1 anglų kalbos. Abiturientės Monikos Ugianskaitės atestate – net du 100 balų įvertinimai: lietuvių ir anglų kalbos. Tai ir jos mokytojų metodininkių Vitos Patinskienės ir Loretos Kumparskienės įdirbio rezultatas. Matematikos mokytoja metodininkė Alina Sašenko džiaugėsi dviejų savo ugdytinių – Alinos Alencenovič ir Jovitos Matvejevaitės – aukščiausiais įvertinimais. Iš viso nuo laikytų valstybinių egzaminų skaičiaus išlaikytų valstybinių egzaminų proc. 98,5, mokyklinių egzaminų – 100 proc. 100-50 balų išlaikytų valstybinių egzaminų proc. nuo bendro išlaikytų valstybinių egzaminų skaičiaus 44,7 proc., o ,,puikiai“, ,,labai gerai“, ,,gerai“ išlaikytų mokyklinių egzaminų proc. nuo išlaikytų mokyklinių egzaminų skaičiaus 80,0. Ir, kaip jau minėta, 21 proc. išlaikyta 100 balų. Didžioji dalis VIII laidos abiturientų siekia išsilavinimo – universitetinio (42 proc.), neuniversitetinio (37 proc.) ir profesinio (5 proc.). Sėkmės jiems!

Iš viso 2016/2017 mokslo metus užbaigė 330 mokinių, iš jų 32 pirmūnai, 57 gerai besimokantieji. 2017-09-01 Rūdiškių gimnazijoje dirbo 39 mokytojai.

**Užverčiame aštuntąjį gimnazijos metraščio puslapį.**

Loreta Masienė